Henrik Pontoppidan

Henrik Pontoppidan (24. júl 1857 – 21. august 1943) bol dánsky prozaik, najvýznamnejší predstaviteľ dánskeho naturalizmu a kritického realizmu, nositeľ Nobelovej ceny za literatúru z roku 1917 (spoločne s ďalším dánskym spisovateľom Karlom Adolphom Gjellerupom). „… za jeho dokonalé obrazy súčasného dánskeho života“ (citácia z odôvodnenia Švédskej akadémie).

Život 
Pontoppidan sa narodil ako syn pastora vo Fredericii. Nechcel sa však stať teológom a začaté inžinierske štúdium zanechal pre prácu učiteľa na základnej škole. Neskôr sa stal voľným novinárom a spisovateľom, ktorý debutoval v roku 1881.

Ako osemnásťročný peši precestoval Dánsko, Nemecko a Švajčiarsko, čo mu poskytlo bohatý materiál pre jeho spisovateľskú činnosť. Začiatky jeho literárnej tvorby boli ovplyvnené prírodnými námetmi a ľudovými povesťami. Jeho poviedky poukazovali na zlú sociálnu realitu dánskeho vidieka. Neskôr sa ústredným motívom jeho diel stali ľudské existenčné otázky a sklamania ľudí, ktorí márne hľadajú uskutočnenie svojich životných ideálov.

Medzi jeho ústredné diela patria tri romány o dánskej spoločnosti, ktoré napísal v rokoch 1890 až 1920: 
 Naturalistický Det forjattede land,
 z časti autobiografický Lykke Per (Šťastný Per),
 spoločenskokritický De dodes rige.

Pontoppidan sa neustále usiloval o zobrazenie mravných hodnôt ľudského života a odkrýval nesúlad medzi vznešenými, ale prázdnymi heslami a neutešenou životnou realitou.

Dielo 

 Stäkkede Vinger (1881), zbierka poviedok, autorov literárny debut.
 Sandinge Menighed (1883), román, kritika módneho kresťanstva.
 Landsbybilleder (1884), zbierka poviedok,
 Ung elskov (1885), novela,
 Fra Hytterne (1887), zbierka poviedok,
 Folkelivsskildringer (1888 – 1890), dva zväzky
 Skyer (1889), novela, kritický obraz dánskej spoločnosti s výraznými sociálnymi aspektami.
 Kronniker (1890), zbierka rozprávok, resp. bájok. Do ďalších vydaní tejto knihy zaradil autor ešte krátku rozprávku Orneflugt (1894). Ide o parafrázu rozprávky Hansa Christiana Andersena Škaredé kačiatko s naruby postaveným ponaučením, že „nie je nič platné vyliahnuť sa z orlieho vajíčka, ak pochádzame z kačacieho dvora“.
 Det forjattede land (1891 – 1895), trojdielny román ukazujúci neúspech a sklamanie mladého teológa, ktorý opustí svoje prostredie vysokých spoločenských vrstiev a odchádza na vidiek za „prirodzeným životom“. Ožení sa s vidieckym dievčaťom a pokúša sa popri kňazskom pôsobení aj hospodáriť. Nezíska však kontakt s ľudmi, sklame ako kňaz, sedliak aj manžel, nervovo sa zrúti a v poblúznení umiera.
 Minder (1893), román,
 Den gamle Adam (1894), román o sile erotických pohnútok.
 Nattevagt (1895), román, hľadanie zmyslu umenia.
 Höjsang (1896), román,
 Lykke Per (1898 – 1904, Šťastný Per), vývojovo poňatí román ukazujúci životnú dráhu technicky nadaného Pera Sidenia uniknúť z rodného kňazského prostredia. Per študuje techniku, má veľkolepé plány na industrializáciu Dánska a na technický pokrok v krajine, prenikne do bohatých a nekonvenčne slobodomyseľných kruhov v Kodani, chystá sa oženiť s dcérou zámožnej židovskej rodiny, ukáže sa však, že sila rodného prostredia ho drží oceľovou rukou. Nakoniec zistí, že najviac zo všetkého ho uspokojuje život osamelého askéta a skončí ako cestár na jutskom vidieku. Perovo zdanlivé životné stroskotanie je však v skutočnosti prejavom jeho osobnej vôle, pomocou ktorej došiel k poznaniu seba samého. Román vychádzal postupne a má osem častí.
 Borgmestr Hoeck og hans hustru (1905) a Den kongeliege (1908), novely s námetom manželských problémov.
 Det store spöglese (1907), novela o nezmyselnom pocite viny.
 De dodes rige (1912 – 1916), päťdielny román sklamanie a stroskotanie, najpesimistickejšie Pontoppidanove dielo. Kniha vyznieva ako fatalistická vidina posledného súdu, život je iba zlý sen, ríša tieňov, v ktorej sa tancuje na vlastných hroboch.
 Et karlighedseventyr (1927), román s milostným námetom.
 Mands himmering (1927), satira na vojnových špekulantov.
 Undervejs til mig seiv (1943), štvordielne pamäti.

Literatúra 
P. M. Mitchell: Henrik Pontoppidan. Boston, 1979.

Externé odkazy 
 O Henrikovi Pontoppidanovi anglická biografia
 Henrik Pontoppidan (1857-1943) anglický článok

Nositelia Nobelovej ceny za literatúru
Dánski spisovatelia
Dánski spisovatelia románov